Julkisasiamiehen ratkaisuehdotus Alber 25 päivänä lokakuuta 2001. - Euroopan yhteisöjen komissio vastaan Luxemburgin suurherttuakunta. - Jäsenyysvelvoitteiden noudattamatta jättäminen - Direktiivin 97/11/EY puutteellinen täytäntöönpano. - Asia C-366/00.



Oikeustapauskokoelma 2002 sivu I-01749



Julkisasiamiehen ratkaisuehdotukset

1. Komission kanteen kohteena on se, että tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annettua neuvoston direktiiviä 97/11/EY (jäljempänä direktiivi 97/11/EY) ei ole pantu täytäntöön säädetyssä määräajassa.

2. Direktiivin 97/11/EY 3 artiklan mukaan direktiivi oli saatettava osaksi kansallista oikeusjärjestystä viimeistään 14.3.1999. Komissio nosti kanteen, jossa se vaati sen toteamista, että Luxemburgin suurherttuakunta ei ole noudattanut EY:n perustamissopimuksen mukaisia velvoitteitaan, koska se ei ole säädetyssä määräajassa pannut täytäntöön direktiiviä 97/11/EY tai, toissijaisesti, koska se ei ole ilmoittanut täytäntöönpanotoimenpiteistä komissiolle.

3. Luxemburg ei kiistä näitä väitteitä. Se lähetti komissiolle 23.11.1999 asetusluonnoksen. Komissio piti tätä luonnosta riittämättömänä, ja se lähetti 26.1.2000 Luxemburgille perustellun lausunnon, jossa se kehotti tätä toteuttamaan lausunnon noudattamisen edellyttämät toimenpiteet kahden kuukauden kuluessa. Luxemburg katsoi 17.4.2000 päivätyssä kirjeessään, että suurherttuan asetus, jolla kysymyksessä oleva direktiivi pantaisiin täytäntöön, annettaisiin todennäköisesti vuoden 2000 toisella vuosipuoliskolla.

4. Vakiintuneen oikeuskäytännön mukaan se, että jäsenyysvelvoitteiden noudattamatta jättäminen mahdollisesti päättyy perustellussa lausunnossa asetetun määräajan kulumisen jälkeen, ei vaikuta siihen, että kanne on perusteltu. Kanteen kohde määritellään komission perustellussa lausunnossa. Vaikka jäsenyysvelvoitteiden noudattamatta jättäminen EY 226 artiklan mukaisen määräajan päättymisen jälkeen korjautuu, on vielä sikäli olemassa oikeussuojan tarve, että saadaan vahvistetuksi peruste vastuulle, joka jäsenvaltiolle velvoitteiden laiminlyönnin takia mahdollisesti syntyy toisia jäsenvaltioita, yhteisöä tai yksityisiä kohtaan.

5. Luxemburg ei kiistä sitä, että se ei ole pannut direktiiviä 97/11/EY täytäntöön säädetyssä määräajassa. Näin ollen komission tätä koskeva vaatimus on hyväksyttävä.

6. Komissio on lisäksi vaatinut, että Luxemburg velvoitetaan korvaamaan oikeudenkäyntikulut. Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut.

Ratkaisuehdotus

7. Edellä esitetyn perusteella ehdotan, että yhteisöjen tuomioistuin

1. toteaa, että Luxemburgin suurherttuakunta ei ole noudattanut EY:n perustamissopimuksen mukaisia velvoitteitaan, koska se ei ole antanut säädetyssä määräajassa tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annetun neuvoston direktiivin 97/11/EY noudattamisen edellyttämiä lakeja, asetuksia ja hallinnollisia määräyksiä

2. velvoittaa Luxemburgin suurherttuakunnan korvaamaan oikeudenkäyntikulut.